Afrikaans by die NLA, deur Juffrou Louise Adendorff
Afrikaans by die NLA
Die Afrikaanse kurrikulum is gebaseer op die volgende hoekstene: Luister en Praat, Lees en Kyk, Skryf en Aanbied, asook Taalstrukture en -konvensies. Hier by NLA luister ons na mekaar, ons praat saam, ons lees vir meer as begrip en is altyd op die uitkyk vir mekaar. Ons skryf dan oor ons ervarings, ons emosies, dit wat ons laat lag, en ook dit wat ons laat huil. Elke dag word gesien as 'n geleentheid vir aanbieding in die Afrikaanse klas omdat ons luister en praat en lees en kyk en skryf Afrikaans – sodat ons dit met mekaar kan deel. Ons taalstrukture en -konvensies lei die pad na effektiewe kommunikasie, effektiewe onderrig en effektiewe leer.
Inderwaarheid, doen Afrikaans meer as net luister of praat of lees of skryf – o ja! Ons taal se woorde sing, dit duikel en slaan bollemakiesies. Net soos ons kinders, moet Afrikaans spasie gegee word om buite te speel, rond te hardloop en klipharde laguitbarstings te ervaar.
Terwyl Afrikaans deur meeste van die leerders by NLA as hul addisionele taal beskou word, kan ek getuig van volgehoue en passievolle toewyding deur die leerders om die taal te gebruik – wat ook al hul kommunikatiewe doel.
Ek deel graag die volgende gedig met julle waarin bekroonde digter, Wilma Stockenstrom, haar gevoel oor Afrikaans uitspreek. Ek deel graag pro-Afrikaanse tekste met die leerders omdat dit moontlik 'n positiewe kultuur skep oor Afrikaans by die leerders. Die gedig vang vir my mooi vas hoe Afrikaans ontstaan het en beeld ook die veeldoeligheid daarvan uit.